Peter Pettigrew

Peter Pettigrew prezývaný Červochvost je literárna postava v sérii kníh o čarodejníckom študentovi Harry Potterovi od J. K. Rowlingovej, ktoré boli aj sfilmované. Jeho meno sa prvýkrát objaví v treťom dieli, Harry Potter a väzeň z Azkabanu. Je to čarodejník a animágus.

Po väčšinu knihy Harry Potter a väzeň z Azkabanu je považovaný za mŕtveho. Vie sa o ňom, že kedysi býval členom partie priateľov Jamesa Pottera - otca Harryho Pottera. Chýry hovoria, že jeden člen tejto partie, Sirius Black, zradil Jamesovu rodinu a preto Harryho rodičov zavraždil Lord Voldemort. Peter Pettigrew sa údajne po tomto čine Siriovi postavil. Za prítomnosti množstva svedkov Siriovi vyčítal, že zradil Potterovcov. Po týchto slovách ho Sirius údajne kúzlom rozzmetal na márne kúsky, pričom z Petra zostal iba prst. Petrovi posmrtne udelili čarodejníckej vyznamenanie Merlinov rád a Siria zavreli do najtvrdšieho čarodejníckeho väzenia - Azkabanu. 

V skutočnosti to však bolo inak. Bol to práve Peter  Pettigrew, kto Potterovcov zradil. Predstieral, že na neho Sirius zaútočil a nafingoval vlastnú smrť tým, že si odrezal prst a sám sa zmenil na potkana. Premenený na potkana prežil dvanásť rokov, až kým sa nevinnému Siriovi nepodarilo utiecť z väzenia a spolu s ďalším starým priateľom, Remusom Lupinom, neodhalili Pettigrewovu totožnosť a pravdu o jeho vine. Petrovi sa však podarilo ujsť a zostal slúžiť zlej strane - Voldemortovi.

 Životopis 
Peter Pettigrew prišiel študovať na čarodejnícku školu Rokfort v tom istom čase ako James Potter, Remus Lupin, Severus Snape, Lily Evansová a Sirius Black. Vždy bol spomedzi nich ten najmenší, najbezvýznamnejší, najhlúpejší a najnešikovnejší, zatienený svojimi priateľmi. Bol v Chrabromile. Za pomoci priateľom sa stal, podobne ako Sirius a James, ilegálnym animágom, čiže čarodejníkom, ktorý sa kedykoľvek vie premeniť na zviera. Vie sa premeniť na potkana, na ktorého sa aj podobá - má plešinu, modré malé vodnaté oči a vytŕčajúce zuby. Vďaka potkanej podobe dostal prezývku Červochvost. 

Stal sa Voldemortovým poslom, údajne pod nátlakom Voldemorta, ktorý sa mu vyhrážal smrťou. Zradil Lily a Jamesa Voldemortovi a vinou jeho zrady sa Voldemortovi podarí preniknúť do ich domu a zabiť ich. Petigrew hodil vinu na Siriusa a sám sa ukrýval v podobe potkana. V podobe potkana sa stal domácim maznáčikom Ronalda Weasleyho, najlepšieho priateľa Harryho Pottera. Ron ho volal Prašivec. Nemal tušenie, že nie je obyčajným potkanom. Keď sa Pettigrew dozvedel, že Sirius Black ušiel z Azkabanu, dostal oprávnený strach, že sa mu Sirius chce pomstiť. Začal chradnúť, na veľkú ľútosť Rona, ktorý sa bál, že Prašivec je už starý a onedlho uhynie. Harryho a Ronova kamarátka Hermiona si navyše v tom istom čase kúpila kocúra Krivolaba, ktorý sa pokúšal Pettigrewa uloviť. Kamaráti to považovali za prejavy bežného správania mačky. Krivolab však v skutočnosti vedel, že Prašivec nie je ozajstný potkan a chcel ho Siriovi doniesť. 

Napokon sa Pettigrew znova pokúsil predstierať vlastnú smrť. Ušiel a zanechal po sebe krv, takže to vyzeralo, akoby ho Krivolab jednoducho zožral. Kvôli tomu sa Ron s Hermionou spolu istý čas nerozprávali. Ron však prašivca znova našiel. Ten sa prudko bránil, no Ron ho nepustil zo svojho vrecka. Sirius ich v psej podobe oboch dotiahol do Škriekajúcej búdy v Rokville. Tam spolu s Lupinom vyrozprávali trojici kamarátov, čo je Prašivec zač. Uverili tomu však až vtedy, keď Prašivec získal znova ľudskú podobu. Sirius a Remus chceli Pettigrewa zabiť. Ten prosil o milosť postupne Harryho, Rona aj Hermionu. Napokon sa nad ním zľutoval Harry, ktorý nechcel, aby sa otcovi dvaja najlepší priatelia stali kvôli Pettigrewovi vrahovia. Rozhodol, že ho nechajú zavrieť do Azkabanu. Pettigrew im však ušiel. 

Nepriamo sa dozvedáme, že Pettigrew potom vyhľadal Voldemorta. Pomohol mu získať aspoň slabé, embryonálne telo. V štvrtej knihe pomáha Voldemortovi získať nové telo dospelého muža. Kvôli tomu si musí odťať vlastnú ruku. Voldemort v novom tele mu za ňu vyčarí striebornú náhradu. 

V ďalších knihách vystupuje ako pomocník Voldemorta, ktorým však pohŕdajú ostatní smrťožrúti. V siedmom diele ho strieborná ruka uškrtí za to, že na malú chvíľku prejaví milosrdenstvo a zaváha, čo predpokladal aj Albus Dumbledore.

Kategória:Postavy zo série Harry Potter